text: Stadion i Horsens hedder fortsat Casa Arena frem til 2019
  04 oktober 2015 kl. 08.00
  Store koncerter, fodbold og speedway kommer også de næste tre år til at udspille sig på Casa Arena, som stadion i Horsens nu hedder frem til 2019.
  AC Horsens har forlænget stadionaftalen med entreprenør- og ejendomsudviklingsvirksomheden CASA. CASA bevarer således navnerettigheden til fodboldklubbens hjemmebane ”CASA Arena” på Langmarksvej i Horsens. Aftalen stod til udløb 2016, men nu er samarbejdet forlænget 3 år frem til 30. juni 2019.
  CASA Arena har en tilskuerkapacitet på 10.495, heraf næsten  7.500 siddepladser. CASA Arena har bortset fra fodbolden mange andre events. One Direction kom forbi tidligere i år og i august blev arenaen omdannet til Danmarks nye speedway hjemmebane. Gennem de seneste år har mange store navne gæstet CASA Arena blandt andre Bon Jovi og U2.
  CASA Arena er blevet et vartegn for Horsens, da man fra lang afstand spotter de fire master, der lyser op med 1.400 lux i en højde på 37 meter over terræn. Hver mast vejer 25 tons.
  